b'\n_START_ARTICLE_\nBakiga\n_START_PARAGRAPH_\nPleme Bakiga je etni\xc4\x8dna skupina jugozahodne Ugande, ve\xc4\x8dinoma \xc5\xbeive\xc4\x8de na obmo\xc4\x8dju okro\xc5\xbeja Kabale. Govorijo Bantu jezik imenovan Rukiga. V\xc4\x8dasih jih imenujejo tudi \xc4\x8ciga ali Kiga, medtem ko se v ednini uporablja Mukiga (pripadnik plemena)._NEWLINE_Po zadnjem \xc5\xa1tetju v Ugandi \xc5\xbeivi 1,7 milijona Bakig (izgovorjava: ba\xc4\x8dig).\n_START_SECTION_\nTradicionalno \xc5\xbeivljenje\n_START_PARAGRAPH_\nTradicionalno so bili pripadniki plemena Bakiga del visoko razcepljene dru\xc5\xbebe, ki je v Kabale pri\xc5\xa1la iz sedanje Ruande. Verjeli so v Ruhango, Stvarnika vseh stvari. Imeli so tudi ve\xc4\x8d kultov, med katerimi je najpomembnej\xc5\xa1i Nyabingi \xe2\x80\x93 duh spo\xc5\xa1tovane klicalke de\xc5\xbeja._NEWLINE_Bakige so bili poljedelci, ki so pridelovali predvsem sorghum, grah, milet in fi\xc5\xbeol. Svojo prehrano so dopolnili z bu\xc4\x8dami, sladkim krompirjem, mesom in ve\xc4\x8d drugimi vrstami zelenjave. Vedno so pripravljali obilje hrane. Bonton je namre\xc4\x8d veleval, naj se obiskovalec pridru\xc5\xbei dru\xc5\xbeini pri jedi brez posebnega povabila._NEWLINE_Bakige so varili pivo omuramba iz sorguma; to pivo je bilo lahko hrana, \xc4\x8de so ga zau\xc5\xbeili pred vrenjem, ali pa alkoholna pija\xc4\x8da. Ljudje so posedli na nizke lesene stol\xc4\x8dke okrog lonca s pivom in ga srkali skozi dolge cevke._NEWLINE_Nekateri Bakige so bili izvrstni kova\xc4\x8di, ki so izdelovali motike, no\xc5\xbee in sulice. Tudi lon\xc4\x8darstvo in mizarstvo sta bili visoko razviti obrti. Gojili so \xc5\xa1e \xc4\x8debele in izdelovali med. \xc5\xbdene so bile zadol\xc5\xbeene za obdelovanje polj, medtem ko so mo\xc5\xa1ki kr\xc4\x8dili \xc4\x8distine v divjini in gradili okrogle ko\xc4\x8de s streho iz papirusa. Skoraj vse aktivnosti so Bakige izvajali skupinsko._NEWLINE_Mo\xc5\xa1ki so bili oble\xc4\x8deni v eno kravjo ko\xc5\xbeo ali v dve, \xc4\x8de so bili premo\xc5\xbeni. Ko\xc5\xbea je visela preko rame in pokrivala intimne predele telesa. Za boj ali ples je mo\xc5\xa1ki svoje obla\xc4\x8dilo dopolnil s pasom; za kr\xc4\x8denje \xc4\x8distin pa je obla\xc4\x8dila popolnoma odlo\xc5\xbeil. \xc5\xbdenske so uporabljale krila, se\xc5\xa1ita iz ve\xc4\x8d ko\xc5\xbe, obla\xc4\x8dilo iz ko\xc5\xbee pa je pokrivalo tudi zgornji del telesa._NEWLINE_Devi\xc5\xa1tvo je bilo med Bakigami zelo pomembno. \xc4\x8ce je neomo\xc5\xbeeno dekle zanosilo, so ga va\xc5\xa1\xc4\x8dani odpeljali v gozd, privezali za drevo in jo tam pustili na milost in nemilost divjih \xc5\xbeivali. To ni bila edina mo\xc5\xbena kazen: lahko so jo porinili preko skalnega prepada, npr. preko slapov Kisizija. V okolici jezera Bunyonyi pa so dekleta\xc2\xa0\xc2\xbbodvrgli\xc2\xab\xc2\xa0na poseben otok brez mo\xc5\xbenosti pre\xc5\xbeivetja._NEWLINE_Pred poroko je moral bodo\xc4\x8di \xc5\xbeenin pla\xc4\x8dati ceno za nevesto - ne z denarjem, pa\xc4\x8d pa s kravami, kozami in motikami. \xc4\x8ce je imel mo\xc5\xa1ki dovolj \xc5\xbeivali in orodja in veliko posestvo, je lahko dobil toliko \xc5\xbeena, kot jih je \xc5\xbeelel: poligamija je bila obi\xc4\x8dajna. \xc5\xbdene pa obi\xc4\x8dajno niso prihajale iz istega klana \xe2\x80\x93 poroka je bila namre\xc4\x8d ena redkih stvari, ki je lahko povezala visoko razcepljeno dru\xc5\xbebo Bakig. Dekle je pred poroko pribli\xc5\xbeno mesec dni pre\xc5\xbeivelo v osami, kjer so jo dobro hranili in jo pou\xc4\x8dili o vodenju gospodinjstva._NEWLINE_Lo\xc4\x8ditev je bila obi\xc4\x8dajna v primerih, ko sta bila ali mo\xc5\xbe ali \xc5\xbeena neplodna, lena ali \xc4\x8de sta imela druge slabe lastnosti in razvade. Lo\xc4\x8denci so se lahko ponovno poro\xc4\x8dili, vendar je bilo pla\xc4\x8dilo za nevesto pri drugem poskusu manj\xc5\xa1e kot pri prvem. Z nesporazumi, ki bi lahko pripeljali do lo\xc4\x8ditve, so se najprej ukvarjali staroste klana - razre\xc5\xa1evanje sporov je bila namre\xc4\x8d njihova glavna naloga. Za to pomembno delo so pripadniki klana izvolili poglavarja dolo\xc4\x8dene klanske linije in sicer na podlagi karakterja (resnicoljubnost, pogum, vodja v bojih) in mo\xc4\x8di (premo\xc5\xbeen \xc4\x8dlovek, vra\xc4\x8d ali duhovnik). Razli\xc4\x8dni linijski poglavarji so se obi\xc4\x8dajno zbirali, da bi razpravljali pomembnih vpra\xc5\xa1anjih, ki bi lahko vplivala na \xc5\xbeivljenje celotnega klana. Problemi, ki jih linijski poglavarji niso uspeli razre\xc5\xa1iti, so lahko pripeljali do bojev med razli\xc4\x8dnimi skupinami. Bakige so bili po naravi bojevniki.\n_START_SECTION_\nSodobno \xc5\xbeivljenje\n_START_PARAGRAPH_\nKo so Britanci leta 1908 prispeli v Kabale, so tam na\xc5\xa1li kmete in lovce, ki so v obupnih razmerah \xc5\xbeiveli brez kakr\xc5\xa1nekoli sredi\xc5\xa1\xc4\x8dne avtoritete. Ta slika je bila posledica desetletij nepretrganega bojevanja, ropov in plenjenja z vseh strani, nedavnih epidemij, lakot in vdorov kobilic. Evropejci so klanom Bakig vsilili krovni koncept plemena, \xc4\x8deprav za to niso imeli nobene resni\xc4\x8dne osnove. Skupine na nobeni ravni niso bile zdru\xc5\xbeene, govorile pa so dialekti\xc4\x8dno razli\xc4\x8dico jezika Runyankore._NEWLINE_Izraz Bakiga bi lahko prevedli kot\xc2\xa0\xc2\xbbHribovci\xc2\xab. V za\xc4\x8detku so ga uporabljali le tujci, skozi leta pa je postal tudi del zavesti lokalnih ljudi. Ob\xc4\x8dasne nasilne upore Bakig proti tuji nadvladi so obi\xc4\x8dajno spodbujali in organizirali verski kulti, zato se je britanska administracija trudila zatreti celotno tradicionalno religijo._NEWLINE_Doma\xc4\x8dini so na za\xc4\x8detku verjeli, da bo spreobrnjenec v kr\xc5\xa1\xc4\x8danstvo izgubil sposobnost logi\xc4\x8dnega mi\xc5\xa1ljenja in postal idiot. Kr\xc5\xa1\xc4\x8danstvo so ena\xc4\x8dili s kolonializmom in ker so zavrnili slednje, so \xc4\x8dutili, da morajo zavrniti tudi prvo \xe2\x80\x93 ali da morajo sprejeti oboje, \xc4\x8de so sprejeli eno. Prelomno je bilo leto 1929, ko so bila tistim Bakigam, ki so se odlo\xc4\x8dili vplivati na sistem od znotraj, dodeljena vodilna mesta v vladi \xe2\x80\x93 tako se je pri\xc4\x8delo obdobje samouprave pod nadzorom Evropejcev._NEWLINE_40 let potem, ko si je Uganda zagotovila neodvisnost, je evropejske vplive opaziti povsod. Bakige so vneti kristjani (muslimanov je le malo), mo\xc4\x8dna je delitev na katolike in protestante. Pripadnost religiji lahko dolo\xc4\x8da mo\xc5\xbenosti bodo\xc4\x8de zaposlitve in religiozne preference mo\xc4\x8dno vplivajo na izide lokalnih volitev._NEWLINE_Vsi ljudje sanjajo o zahodnja\xc5\xa1ki doma\xc4\x8di hi\xc5\xa1i, uvo\xc5\xbeeni predmeti so dele\xc5\xbeni ob\xc4\x8dudovanja in doma\xc4\x8dini se obla\xc4\x8dijo v evropska obla\xc4\x8dila. Na\xc4\x8din obla\xc4\x8denja je med Bakigami, kot tudi drugje po Ugandi, zelo pomemben. Za vsakega, ki si to lahko privo\xc5\xa1\xc4\x8di, je lep videz ("to look smart") prioriteta. Najbolj ekstremen primer tega hrepenenja po neafri\xc5\xa1kosti so \xc5\xbeenske in dekleta, ki si belijo ko\xc5\xbeo, da bi bile manj \xc4\x8drne. Pohvale v smislu\xc2\xa0\xc2\xbbizgleda/obla\xc4\x8di se/je kot belec\xc2\xab\xc2\xa0so zelo pogoste._NEWLINE_Ljudje zanemarjajo kompleksne tradicionalne poro\xc4\x8dne obi\xc4\x8daje, \xc4\x8de si le lahko privo\xc5\xa1\xc4\x8dijo poroko v zahodnja\xc5\xa1kem stilu. Sposodijo si obleke, priskrbijo si glasbeno opremo in agregat - vse kar je mo\xc5\xbeno, da bodo le lahko do podrobnosti opona\xc5\xa1ali tuje navade._NEWLINE_Na sestankih obmo\xc4\x8dnih svetov strogo uporabljajo angle\xc5\xa1\xc4\x8dino, \xc4\x8deprav so vsi prisotni Bakige. Star\xc5\xa1i, ki znajo angle\xc5\xa1ko, v\xc4\x8dasih ta jezik pri\xc4\x8dnejo govoriti tudi z otroki. Tisti, ki uporabljajo angle\xc5\xa1ko, naj bi bili izobra\xc5\xbeeni in uspe\xc5\xa1ni._NEWLINE_Festo Karwemera, spo\xc5\xa1tovani starosta iz Kabal, komentira:\xc2\xa0\xc2\xbbSprejem zahodne kulture je posledica kompleksa inferiornosti, ki izvira iz dejstva, da so bili Britanci tisti, ki so v Ugando prinesli civilizacijo, zato mislimo, da je vse, kar po\xc4\x8dnejo, absolutno najbolj\xc5\xa1e. Njihov na\xc4\x8din \xc5\xbeivljenja je \xc4\x8dist in privla\xc4\x8den in zato pozitiven, kajti nih\xc4\x8de se ne potrudi, da bi raziskal, kako bi lahko uspe\xc5\xa1no posodobili na\xc5\xa1o lastno kulturo.\xc2\xab\n_START_SECTION_\nAfri\xc5\xa1ka kultura pod povr\xc5\xa1jem\n_START_PARAGRAPH_\nAfri\xc5\xa1ka kultura pa ni popolnoma izbrisana. Pod povr\xc5\xa1jem lahko najdemo marsikaj zanimivega. Ne glede na to, kako gore\xc4\x8d je kristjan, tradicionalna prepri\xc4\x8danja vsaj deloma ostanejo v njegovi podzavesti. \xc4\x8ce je \xc5\xbeivahni ples Bakig v\xc4\x8dasih veljal za satanisti\xc4\x8dnega, sedaj ponovno postaja priljuben. Najljub\xc5\xa1a hrana Bakig ostaja ista skozi stoletja: fi\xc5\xbeol, grah, krompir, posho, banane. Vplivi Evrope in Indije so bili na tem podro\xc4\x8dju zanemarljivi. Jesti z rokami je \xc5\xa1e vedno najbolj obi\xc4\x8dajno.'